1,000 ಕೋಟಿಗೆ RCB ಫ್ರಾಂಚೈಸಿ ಖರೀದಿಸಲು ಪ್ಲ್ಯಾನ್‌; ಮಂಡ್ಯದಲ್ಲಿ ಸದ್ದು ಮಾಡ್ತಿದೆ ಫ್ಯಾನ್ಸ್‌ ಪೋಸ್ಟರ್‌

ಮಂಡ್ಯ: 2025ರ ಐಪಿಎಲ್‌ ಮೆಗಾ ಹರಾಜಿನಲ್ಲಿ (IPL Mega Auction) ಆರ್‌ಸಿಬಿ ತಂಡದ ಆಯ್ಕೆಯ ಕುರಿತು ಅಭಿಮಾನಿಗಳು ಭಾರಿ ಅಸಮಾಧಾನ ಹೊರಹಾಕಿದ್ದಾರೆ. 17 ಆವೃತ್ತಿ ಕಳೆದರೂ ಒಂದು ಬಾರಿಯೂ ಟ್ರೋಫಿ ಗೆಲ್ಲದ ಆರ್‌ಸಿಬಿ (RCB) ಈ ಬಾರಿ ತಂಡದ ಆಯ್ಕೆಯಲ್ಲಿ ಭಾರಿ ಯಡವಟ್ಟು ಮಾಡಿಕೊಂಡಿದೆ ಎಂದು ಫ್ರಾಚೈಸಿ ಮಾಲೀಕರ ವಿರುದ್ಧ ಆಕ್ರೋಶ ಹೊರಹಾಕಿದ್ದಾರೆ. ಈ ನಡುವೆ ಆರ್‌ಸಿಬಿ ತಂಡವನ್ನು ಅಭಿಮಾನಿಗಳೇ (RCB Fans) ಖರೀದಿ ಮಾಡಲಿದ್ದಾರೆ ಅನ್ನೋ‌ ಕೂಗು ತಲೆ ಎತ್ತಿದೆ.

ಹೌದು. ಮಂಡ್ಯ ಜಿಲ್ಲೆ ಮಳವಳ್ಳಿ ತಾಲೂಕಿನ ALL INDIA RCB TEAM FAN’S ASSOCIATION ಸಂಘದಿಂದ ಆರ್‌ಸಿಬಿ ತಂಡವನ್ನು ಖರೀದಿ ಮಾಡುವ ಗುರಿ ಹೊಂದಲಾಗಿದೆ ಎಂದು ಅಭಿಮಾನಿಗಳು ಪೋಸ್ಟರ್‌ ಹಂಚಿಕೊಂಡಿದ್ದಾರೆ. ಈ ಪೋಸ್ಟ್‌ ಜಾಲತಾಣದಲ್ಲಿ ಸಖತ್‌ ಸದ್ದು ಮಾಡ್ತಿದೆ. ʻಟೀಮೂ ನಮ್ಮದೇ, ಕಪ್ಪೂ ನಮ್ಮದೇʼ ಅನ್ನೋ ಧ್ಯೇಯ ವಾಕ್ಯದೊಂದಿಗೆ ಆರ್‌ಸಿಬಿ ಮಾಲೀಕತ್ವ ಪಡೆಯುತ್ತಾರಂತೆ. ಇದು ಅಸಾಧ್ಯವಾದ್ರೂ ಪೋಸ್ಟರ್‌ ಅಭಿಮಾನಿಗಳ ಗಮನ ಸೆಳೆಯುತ್ತಿದೆ. ಇದನ್ನೂ ಓದಿ:  ಐಪಿಎಲ್‌ನಲ್ಲಿ ಇತಿಹಾಸ ಸೃಷ್ಟಿ – 13ನೇ ವರ್ಷದಲ್ಲೇ ಕೋಟ್ಯಧಿಪತಿ

ಅಸೋಸಿಯೇಷನ್‌ನ ಧ್ಯೇಯೋದ್ದೇಶ ಏನು?
* ಹಾಲಿ ಆರ್‌ಸಿಬಿ ಮಾಲೀಕರಿಂದ ತಂಡವನ್ನು ಅಭಿಮಾನಿಗಳ ಸಂಘಕ್ಕೆ ಖರೀದಿ ಮಾಡಿಕೊಳ್ಳುವ ಮಹತ್ವದ ಗುರಿ!
* 10 ಲಕ್ಷ ಅಭಿಮಾನಿಗಳಿಂದ ತಲಾ 10,000 ರೂ. ಹಣವನ್ನು ಶೇರಿನ ರೂಪದಲ್ಲಿ ಸಂಗ್ರಹಿಸುವ ಮೂಲಕ 1,000 ಕೋಟಿ ರೂ. ಹಣ ಸಂಗ್ರಹ ಗುರಿ
* ಸಂಗ್ರಹವಾದ ಹಣದಿಂದ ಆರ್‌ಸಿಬಿ ಮಾಲೀಕತ್ವವನ್ನು ಅಭಿಮಾನಿಗಳ ಸಂಘವೇ ಖರೀದಿಸಿ ತಂಡದಲ್ಲಿ ಯಾವ ಆಟಗಾರರನ್ನು ಆಡಿಸಬೇಕು ಅನ್ನೋದನ್ನ ಅಭಿಮಾನಿಗಳೇ ವೋಟ್‌ ಮೂಲಕ ಆಯ್ಕೆ ಮಾಡಲು ಪ್ಲ್ಯಾನ್‌. ನಿಯಮದಂತೆ ಬಿಡ್ಡಿಂಗ್‌ನಲ್ಲಿ ಆಟಗಾರರ ಆಯ್ಕೆ.
* ಅಭಿಮಾನಿಗಳ ಸಂಘಷ 1 ಲಕ್ಷ ಸದಸ್ಯರಲ್ಲಿ 10 ಮಂದಿಯನ್ನು 2 ವರ್ಷಕ್ಕೊಮ್ಮೆ ಚುನಾವಣೆ ಮೂಲಕ ಆಯ್ಕೆ ಮಾಡಿ, ಬಿಡ್ಡಿಂಗ್‌ ಮಾಡುವ ಅಧಿಕಾರ ನೀಡುವುದು.
* ಸಂಘದ ಪ್ರತಿ ಸದಸ್ಯರಿಗೂ ಒಂದು ಬಾರಿ ಆರ್‌ಸಿಬಿ ಆಡುವ ಯಾವುದಾರೂ ಒಂದು ಪಂದ್ಯ ವೀಕ್ಷಿಸಲು ಅವಕಾಶ ನೀಡಲಾಗುವುದು.

18ನೇ ಸೀಸನ್‌ನ ಐಪಿಎಲ್ ಆಟಗಾರರ ಹರಾಜು ಸೌದಿ ಅರೇಬಿಯಾದ ಜೆಡ್ಡಾದಲ್ಲಿ ನಡೆಯಿತು. 1,000ಕ್ಕೂ ಹೆಚ್ಚು ಆಟಗಾರರಲ್ಲಿ 577 ಆಟಗಾರರನ್ನ ಶಾರ್ಟ್‌ಲಿಸ್ಟ್‌ ಮಾಡಲಾಗಿತ್ತು. ಇದರಲ್ಲಿ 367 ಭಾರತೀಯ ಮತ್ತು 210 ವಿದೇಶಿ ಆಟಗಾರರಿದ್ದರು. ಆದ್ರೆ ಐಪಿಎಲ್ 2025ಕ್ಕೆ ಒಟ್ಟು 204 ಆಟಗಾರರನ್ನ ಮಾತ್ರ ಖರೀದಿಸಲು ಅವಕಾಶವಿತ್ತು. ಇದರಲ್ಲಿ 70 ವಿದೇಶಿ ಆಟಗಾರರು ಸೇರಿದ್ದಾರೆ. ಆದ್ರೆ 2 ದಿನ ನಡೆದ ಹರಾಜಿನಲ್ಲಿ 62 ವಿದೇಶಿ ಆಟಗಾರರು ಸೇರಿ ಒಟ್ಟು 182 ಆಟಗಾರರು ಮಾತ್ರ ಹರಾಜಾದರು. ಇದನ್ನೂ ಓದಿ: 10.75 ಕೋಟಿ ಬಿಡ್‌ – ಅಭಿಮಾನಿಗಳ ಮನವಿಗೆ ಭುವಿ ಖರೀದಿ ಎಂದ ಆರ್‌ಸಿಬಿ

ಇಲ್ಲಿ ಆರ್‌ಸಿಬಿ ಬೇರೆ ತಂಡಗಳು ಬಿಟ್ಟ ಆಟಗಾರರನ್ನ ಹೆಚ್ಚು ಹಣ ಕೊಟ್ಟು ತಗೊಂಡಿದೆ. ಅಚ್ಚರಿ ಅಂದ್ರೆ ಹೊಸಬರನ್ನೂ ಕೋಟಿ ಕೊಟ್ಟು ಬಿಡ್ ಮಾಡಿದೆ. ಐಪಿಎಲ್‌ನಲ್ಲಿ ಆರ್‌ಸಿಬಿ ಫೇಮಸ್ ತಂಡ. 17 ಸೀಸನ್ ಆಡಿದ್ರೂ ಒಂದು ಸಲನೂ ಕಪ್ ಗೆದ್ದಿಲ್ಲ. ಮೂರು ಸಲ ರನ್ನರ್ ಅಪ್ ಆಗಿದ್ದೆ ಇದುವರೆಗಿನ ಶ್ರೇಷ್ಠ ಪ್ರದರ್ಶನ ಎನಿಸಿಕೊಂಡಿದೆ. 18ನೇ ಐಪಿಎಲ್‌ಗೆ ರೆಡಿಯಾಗ್ತಿರೋ ಆರ್‌ಸಿಬಿ, ಹರಾಜಿಗೆ ಮುಂಚೆ ವಿರಾಟ್ ಕೊಹ್ಲಿ, ರಜತ್ ಪಾಟೀದಾರ್ ಮತ್ತು ಯಶ್ ದಯಾಳ್‌ರನ್ನ ಮಾತ್ರ ಉಳಿಸಿಕೊಂಡಿತ್ತು. ಇದನ್ನೂ ಓದಿ: ಸಿಎಸ್‌ಕೆಗೆ ಆರ್‌.ಅಶ್ವಿನ್‌ ವಾಪಸ್‌; 9.75 ಕೋಟಿಗೆ ಹರಾಜು – ರಚಿನ್‌ ರವೀಂದ್ರ 4 ಕೋಟಿಗೆ ಸೇಲ್‌

ವಿಲ್ ಜಾಕ್ಸ್, ಫಾಫ್ ಡು ಪ್ಲೆಸಿಸ್, ಗ್ಲೆನ್ ಮ್ಯಾಕ್ಸ್‌ವೆಲ್, ಮೊಹಮ್ಮದ್ ಸಿರಾಜ್‌ರನ್ನ ಬಿಟ್ಟು ಅಚ್ಚರಿ ಮೂಡಿಸಿತ್ತು. ಇವರಲ್ಲಿ ಕನಿಷ್ಠ ಇಬ್ಬರನ್ನಾದ್ರೂ ಆರ್‌ಟಿಎಂ ಮೂಲಕ ಉಳಿಸಿಕೊಳ್ಳಲಿದೆ ಅಂತ ಫ್ಯಾನ್ಸ್ ಅಂದುಕೊಂಡಿದ್ರು. ಅಲ್ಲದೇ ಕೆ.ಎಲ್‌ ರಾಹುಲ್‌ ಅವರನ್ನ ಬಿಡ್ಡಿಂಗ್‌ ಮಾಡುವ ಬಗ್ಗೆ ಸಾಕಷ್ಟು ಕುತೂಹಲವಿತ್ತು. ಆದ್ರೆ ರಾಹುಲ್‌ ಅವರನ್ನು ಖರೀದಿಸದ ಫ್ರಾಂಚೈಸಿ ಜಿತೇಶ್‌ ಶರ್ಮಾರನ್ನ 11 ಕೋಟಿ ರೂ.ಗೆ ಖರೀದಿ ಮಾಡಿತು. ಆದ್ರೆ ಕಳೆದ ಬಾರಿ ಸ್ಫೋಟಕ ಪ್ರದರ್ಶನ ನೀಡಿದ ವಿಲ್‌ ಜಾಕ್ಸ್‌ ಖರೀದಿಗೆ ಆರ್‌ಟಿಎಂ ಬಳಸುವ ಅವಕಾಶವಿದ್ದರೂ ಆರ್‌ಸಿಬಿ ಆ ಆಯ್ಕೆಯನ್ನು ಬಳಸದೇ ಮುಂಬೈಗೆ ಬಿಟ್ಟುಕೊಟ್ಟಿತು. ಇದು ಅಭಿಮಾನಿಗಳ ಕೆಂಗಣ್ಣಿಗೆ ಗುರಿಯಾಗಿದೆ. ಇದನ್ನೂ ಓದಿ: IPL Mega Auction | 14 ಕೋಟಿಗೆ ಡೆಲ್ಲಿ ಪಾಲಾದ ರಾಹುಲ್‌ – ಆರ್‌ಸಿಬಿ ಫ್ಯಾನ್ಸ್‌ಗೆ ಭಾರಿ ನಿರಾಸೆ